b'\n_START_ARTICLE_\nMikael Rejstr\xc3\xb6m\n_START_PARAGRAPH_\nMikael \xe2\x80\x9dMicke\xe2\x80\x9d Rejstr\xc3\xb6m (s. 31. tammikuuta 1960 Helsinki) on suomalainen n\xc3\xa4yttelij\xc3\xa4, stand up -koomikko ja vuorovaikutuskouluttaja. H\xc3\xa4n on n\xc3\xa4ytellyt useissa teatteri-, elokuva- ja televisiotuotannoissa sek\xc3\xa4 suomen ett\xc3\xa4 ruotsin kielill\xc3\xa4. \xc3\x84idinkielelt\xc3\xa4\xc3\xa4n ruotsinkielinen Rejstr\xc3\xb6m on ty\xc3\xb6skennellyt improvisaatioteatteri Stella Polariksessa vuodesta 1992. H\xc3\xa4n oli yksi suomenruotsalaisen vapaan teatteriryhm\xc3\xa4n Teater Marsin perustajaj\xc3\xa4senist\xc3\xa4 vuonna 1985._NEWLINE_Rejstr\xc3\xb6min tunnettuihin elokuvarooleihin lukeutuu muun muassa Kajus Engblomin osa vuonna 1998 ensi-iltansa saaneessa elokuvassa Ihanat naiset rannalla. Elokuvassa Kukkia ja sidontaa vuonna 2005 h\xc3\xa4nell\xc3\xa4 oli sivuosa Kymppi-nimisen\xc3\xa4 ty\xc3\xb6njohtajana. Lis\xc3\xa4ksi h\xc3\xa4n on n\xc3\xa4ytellyt useissa alle tunnin mittaisissa fiktioelokuvissa, kuten Turon Baari, Kertaus ja Iloinen talo._NEWLINE_Rejstr\xc3\xb6m valittiin n\xc3\xa4yttelemisen Suomen mestariksi N\xc3\xa4yttelij\xc3\xa4liiton Pestuumarkkinoilla vuonna 1998 leikkimielisess\xc3\xa4 kisassa. H\xc3\xa4n taitaa my\xc3\xb6s jongleerauksen.'